ΚΑΝΟΝΙΣΜΌΣ (ΕΕ) αριθ. 164/2010 ΤΗΣ ΕΠΙΤΡΟΠΉΣ της 25ης Ιανουαρίου 2010 περί των τεχνικών προδιαγραφών για την ηλεκτρονική υποβολή αναφορών των πλοίων εσωτερικής ναυσιπλοΐας που καταρτίζονται σύμφωνα με το άρθρο 5 της οδηγίας 2005/44/ΕΚ του Ευρωπαϊκού Κοινοβουλίου και του Συμβουλίου, σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2005/44/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας (1), και ιδίως το άρθρο 5 παράγραφος 1 στοιχείο β), Εκτιμώντας τα ακόλουθα: (1) Οι υπηρεσίες πληροφοριών εσωτερικής ναυσιπλοΐας θα πρέπει να αναπτυχθούν και να τεθούν σε εφαρμογή κατά εναρμονισμένο, διαλειτουργικό και ανοικτό τρόπο. (2) Θα πρέπει να καθοριστούν οι τεχνικές προδιαγραφές για την ηλεκτρονική υποβολή αναφορών των πλοίων εσωτερικής ναυσιπλοΐας. (3) Οι τεχνικές προδιαγραφές για την ηλεκτρονική υποβολή αναφορών των πλοίων εσωτερικής ναυσιπλοΐας θα πρέπει να στηρίζονται στις τεχνικές αρχές που καθορίζονται στο παράρτημα ΙΙ της οδηγίας. (4) Οι τεχνικές προδιαγραφές θα πρέπει να λαμβάνουν δεόντως υπόψη το έργο που έχει συντελεσθεί από τους αρμόδιους διεθνείς οργανισμούς. Θα πρέπει να εξασφαλιστεί η συνέχεια με τις υπηρεσίες διαχείρισης άλλων τρόπων κυκλοφορίας, ιδίως με τη διαχείριση και τις υπηρεσίες πληροφοριών της θαλάσσιας κυκλοφορίας. (5) Θα πρέπει επίσης να λαμβάνουν δεόντως υπόψη το έργο που έχει συντελεσθεί από την ομάδα εμπειρογνωμόνων για την ηλεκτρονική υποβολή αναφορών των πλοίων, η οποία συνίσταται από αντιπροσώπους των αρχών των κρατών μελών που είναι υπεύθυνες για την εφαρμογή της ηλεκτρονικής υποβολής αναφορών των πλοίων, επίσημα μέλη άλλων κυβερνητικών οργανισμών καθώς και παρατηρητές του κλάδου. (6) Οι τεχνικές προδιαγραφές θα πρέπει να ανταποκρίνονται στην τρέχουσα εξέλιξη της τεχνολογίας. Η εμπειρία που προκύπτει από την εφαρμογή της οδηγίας 2005/44/ΕΚ, καθώς επίσης και η μελλοντική τεχνική πρόοδος, είναι δυνατό να καταστήσουν αναγκαία την τροποποίηση των τεχνικών προδιαγραφών. Οι τροποποιήσεις των τεχνικών προδιαγραφών θα πρέπει να λαμβάνουν δεόντως υπόψη το έργο που έχει συντελεσθεί από την ομάδα εμπειρογνωμόνων που ασχολείται με την ηλεκτρονική υποβολή αναφορών των πλοίων. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει θεσπιστεί σύμφωνα με το άρθρο 7 της οδηγίας 91/672/ΕΟΚ του Συμβουλίου, της 16ης Δεκεμβρίου 1991, για την αμοιβαία αναγνώριση των εθνικών πιστοποιητικών ναυτικής ικανότητας πλοιάρχων για τη μεταφορά φορτίων και επιβατών μέσω εσωτερικών πλωτών οδών (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι τεχνικές προδιαγραφές για την ηλεκτρονική υποβολή αναφορών των πλοίων εσωτερικής ναυσιπλοΐας καθορίζονται στο παράρτημα. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Ιανουαρίου 2010.

[Source: multi_eurlex | Tokens: 2953]